KIRJALLINEN KYSYMYS E-2462/99

esittäjä(t): Paulo Casaca (PSE) komissiolle

(16. joulukuuta 1999)

Aihe: Eurooppalainen metsästyskortti

Euroopan unionissa vaaditaan kaikilta metsästystoimintaa harjoittavilta metsästysaselupa, metsästysaseiden käyttö- ja kantolupa, kansainvälinen vakuutussuoja, sen maan metsästyslupa, jossa metsästys tapahtuu, metsästäjäkortti sekä kyseisen maan metsästyssääntöjen tuntemus. Näiden epäilemättä välttämättömien asiakirjojen lisäksi vaaditaan eurooppalainen metsästysaselupa, jonka on myöntänyt asiasta vastaava kansallinen viranomainen ja jossa vain toistetaan kansalliseen metsästysaselupaan sisältyvät tiedot.

Tämä eurooppalainen asiakirja lisää merkittävästi byrokratiaa eikä sisällä mitään olennaista tietoa jo pakolliseen kansalliseen metsästysaselupaan verrattuna.

Katsooko komissio, että olisi aiheellista harmonisoida kansalliset metsästysaseluvat, jolloin niistä tulisi (passien tapaan) eurooppalaisia asiakirjoja ja voitaisiin luopua nykyisestä eurooppalaisesta metsästyskortista?

Aikooko komissio ryhtyä tämän suuntaisiin toimenpiteisiin?

Frederik Bolkesteinin komission puolesta antama vastaus

(20. tammikuuta 2000)

Aseiden hankinnan ja hallussapidon valvonnasta 18. kesäkuuta 1991 annetun neuvoston direktiivin 91/477/ETY(1) 12 artiklassa säädetään Euroopan tuliaseenkantoluvan myöntämisestä kahden tai

useamman jäsenvaltion läpi matkustavalle tuliaseen haltijalle. Periaatteessa asianosaisten jäsenvaltioiden myöntämät ennakkoluvat on merkittävä Euroopan tuliaseenkantolupaan. Poikkeuksena ovat metsästäjät, jotka voivat pitää hallussaan yhtä tai useampaa (direktiivin liitteen mukaista) C ja D luokan tuliasetta ja urheiluampujat, jotka voivat pitää hallussaan B, C ja D luokan tuliasetta ilman ennakkolupaa matkalla kahden tai useamman jäsenvaltion läpi harjoittaakseen toimintaansa, sillä ehdolla, että heillä on Euroopan aseenkantolupa, jossa mainitaan tämä ase tai nämä aseet ja että he voivat perustella matkansa syyn erityisesti esittämällä kutsun.

Komissio haluaa muistuttaa, että Euroopan tuliaseenkantoluvan tavoite on erilainen kuin jäsenvaltioiden viranomaisten myöntämien asiakirjojen, jotka koskevat tuliaseiden käyttöä ja erityisesti arvoisan parlamentin jäsenen mainitsemien metsästysaseiden käyttöä. Itse asiassa Euroopan tuliaseenkantoluvan tavoitteena on helpottaa yhteisön kansalaisten matkustamista kahden tai useamman jäsenvaltion läpi ase mukanaan. Jäsenvaltioiden vaatimat kansalliset asiakirjat koskevat aseiden hallussapitoa ja erityisesti niiden käyttöä kussakin jäsenvaltiossa, silloin kun kyseiset kansalaiset harjoittavat toimintaansa jonkun jäsenvaltion alueella.

Komission viimeaikaisissa keskusteluissa jäsenvaltioiden viranomaisten ja kiinnostuneiden tahojen kanssa on käynyt ilmi, että Euroopan tuliaseenkantolupa on oleellinen osa direktiivillä 91/477/ETY käyttöönotettua välinettä. Asianosaiset tahot ovat ottaneet sen tervetulleena vastaan, sillä se helpottaa metsästäjien ja urheiluampujien matkustamista yhteisön sisällä. Komissio ottaa asian huomioon laatiessaan parlamentille ja neuvostolle kertomuksen vuoden 2000 kuluessa. Kertomuksen yhdessä osassa käsitellään Euroopan tuliaseenkantoluvan toimivuutta.

(1) EYVL L 256, 13.9.1991.